Document ID: 31997R1293

KOMISSION ASETUS (EY) N:o 1293/97,
annettu 3 päivänä heinäkuuta 1997,
poikkeuksellisista markkinoiden tukitoimenpiteistä sianliha-alalla Alankomaissa annetun asetuksen (EY) N:o 413/97 muuttamisesta seitsemännen kerran
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon sianliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2759/75 (1), sellaisena kuin se on viimeksi muutettuna asetuksella (EY) N:o 3290/94 (2), ja erityisesti sen 20 artiklan,
sekä katsoo, että
klassisen sikaruton puhjettua tietyillä Alankomaiden tuotantoalueilla tämän jäsenvaltion osalta on säädetty poikkeuksellisista sianlihamarkkinoiden tukitoimenpiteistä komission asetuksessa (EY) N:o 413/97 (3), sellaisena kuin se on viimeksi muutettuna asetuksella (EY) N:o 1067/97 (4),
teurasjätteiden käsittelylaitosten kapasiteettiin liittyvien ongelmien vuoksi teuraskelpoisten porsaiden keskipaino on väliaikaisesti noussut; tällaisia ongelmia ilmenee yhä, ja on siten perusteltua jatkaa kyseisen säännöksen soveltamista; teurastettujen sikojen veren ja teurasjätteiden käsittely ei ollut mainitun ongelman vuoksi mahdollista heti teurastuksen jälkeen, ja on siksi perusteltua sallia 5 päivästä kesäkuuta 1997 näiden tuotteiden varastointi ennen niiden lopullista käsittelyä,
Alankomaiden viranomaisten määräämien eläinlääkinnällisten ja kaupallisten rajoitusten jatkumisen vuoksi on aiheellista sisällyttää teurasemakot asetuksessa (EY) N:o 413/97 säädettyyn tukijärjestelmään ja lisätä niiden lihotussikojen, porsaiden, nuorten ja hyvin nuorten porsaiden määrää, jotka voidaan toimittaa toimivaltaisille viranomaisille, jolloin poikkeuksellisia toimenpiteitä voidaan jatkaa tulevina viikkoina,
on tarpeen mukauttaa eri porsasluokkien toimittamiseen myönnettyä tukea nykyiseen markkinatilanteeseen markkinahinnan lasku huomioon ottaen,
poikkeuksellisten markkinatukitoimenpiteiden nopea ja tehokas soveltaminen on yksi parhaista välineistä klassisen sikaruton leviämisen estämiseksi; tämän vuoksi on perusteltua soveltaa suurinta osaa tämän asetuksen säännöksistä 18 päivästä kesäkuuta 1997, ja
tässä asetuksessa säädetyt toimenpiteet ovat sianlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 413/97 seuraavasti:
1. Muutetaan 1 artikla seuraavasti:
a) Korvataan 2 kohdan toinen alakohta seuraavasti:
"Poiketen siitä, mitä yhdistetyssä nimikkeistössä säädetään, porsaiden paino voi 23 päivästä toukokuuta 3 päivään elokuuta 1997 olla yli 50 kilogrammaa."
b) Lisätään 5 kohta seuraavasti:
"5. Tuottajat voivat hakemuksesta saada 18 päivästä kesäkuuta 1997 alkaen Alankomaiden toimivaltaisten viranomaisten myöntämää tukea toimittaessaan kyseisille viranomaisille CN-koodiin 0103 92 11 kuuluvia teurasemakkoja, joiden keskipaino on erää kohden korkeintaan 160 kilogrammaa."
c) Nykyisestä 5 kohdasta tulee 6 kohta.
2. Muutetaan 4 artikla seuraavasti:
a) Korvataan 4 kohdassa määrät "55 ecua", "47 ecua", "40 ecua" ja "38 ecua" määrillä "45 ecua", "37 ecua", "30 ecua" ja "28 ecua".
b) lisätään kohta seuraavasti:
"5. Edellä 1 artiklan 5 kohdassa tarkoitettu tuki tilalta lähdettäessä on yhtä suuri kuin 1 kohdan säännösten mukaisesti laskettu tuki, josta vähennetään 30 prosenttia.
Tuki lasketaan todetun teuraspainon perusteella. Jos eläimet kuitenkin punnitaan elävinä, tukeen sovelletaan kerrointa 0,78."
3. Korvataan liite I tämän asetuksen liitteellä.
4. Lisätään liitteeseen III kohta seuraavasti:
"8. Edellä 2 kohdassa tarkoitetuista säännöksistä poiketen veri ja teurasjätteet voidaan varastoida kylmävarastoon tai muuhun varastoon ennen niiden kuljetusta teurasjätteiden käsittelylaitokseen, edellyttäen, että 2 kohdassa tarkoitettuja kuljetusta koskevia säännöksiä noudatetaan ja että varastoon siirrot ja varastosta poistot kirjataan."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Edellä 1 artiklan 1 kohdassa, 2 kohdan b alakohdassa ja 3 kohdassa säädettyjä säännöksiä sovelletaan kuitenkin 18 päivästä kesäkuuta 1997 ja 4 kohdassa säädettyjä säännöksiä 5 päivästä kesäkuuta 1997.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 3 päivänä heinäkuuta 1997.

Labels: 17
19
5
6
18